Document ID: 32012R0356

VYKONÁVACIE NARIADENIE KOMISIE (EÚ) č. 356/2012
z 24. apríla 2012,
ktorým sa mení a dopĺňa vykonávacie nariadenie (EÚ) č. 1239/2011, pokiaľ ide o lehoty predkladania ponúk v rámci druhej a každej ďalšej čiastkovej výzvy na predkladanie ponúk na hospodársky rok 2011/2012 na dovoz cukru so zníženým clom
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej SOT) (1), a najmä na jeho článok 187 v spojení s jeho článkom 4,
keďže:
(1)
Vykonávacím nariadením Komisie (EÚ) č. 1239/2011 (2) sa otvorila stála výzva na predloženie ponúk na dovoz cukru, na ktorý sa vzťahuje číselný znak KN 1701, so zníženým clom na hospodársky rok 2011/2012.
(2)
Keďže dostupnosť zásob na trhu Únie s cukrom sa zlepšila, vo vykonávacom nariadení Komisie (EÚ) č. 57/2012 (3) sa pozastavilo predkladanie ponúk v prípade čiastkovej verejnej súťaže, ktorá končí 25. januára 2012, 1. februára 2012 a 15. februára 2012.
(3)
Nepretržité sledovanie trhu ukázalo, že dostupnosť zásob cukru v Únii sa zlepšila len mierne. Napriek vyššiemu dovozu v januári 2012 sa rytmus dovozu z afrických, karibských a tichomorských štátov a najmenej rozvinutých krajín od polovice februára 2012 značne spomalil. Veľká väčšina členských štátov potvrdila správnosť tejto analýzy 8. marca 2012 na zasadaní riadiaceho výboru, ktorý usúdil, že problémy so zásobovaním naďalej pretrvávajú a v priebehu hospodárskeho roka by sa mohli zhoršiť. Mohlo by sa to týkať najmä malých a stredných podnikov a zákazníkov so stanovenými množstvami v dlhodobých zmluvách.
(4)
Lehoty na predkladanie ponúk a ukončenia týchto lehôt, ktoré sa vykonávacím nariadením (EÚ) č. 1239/2011 naplánovali na 6. júna 2012, 27. júna 2012 a 11. júla 2012, je preto vhodné presunúť na skorší dátum.
(5)
Nariadenie (EÚ) č. 1239/2011 by sa preto malo zodpovedajúcim spôsobom zmeniť a doplniť.
(6)
S cieľom vyslať trhu rýchly signál a zaistiť účinné riadenie tohto opatrenia by toto nariadenie malo nadobudnúť účinnosť dňom jeho uverejnenia v Úradnom vestníku Európskej únie.
(7)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V článku 2 vykonávacieho nariadenia (EÚ) č. 1239/2011 sa odsek 2 nahrádza takto:
„2. Lehoty, počas ktorých sa môžu predkladať ponuky v rámci druhej a každej ďalšej čiastkovej výzvy na predloženie ponuky, sa začínajú prvým pracovným dňom po skončení predchádzajúcej lehoty. Končia sa o 12.00 hod. bruselského času 2. mája 2012, 23. mája 2012 a 6. júna 2012.“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. apríla 2012

Labels: 3
17